《和湛甘泉太史喜石泉与烟霞同版筑之作》
明代·方献夫

烟霞在樵南，石泉在樵北。千里有神交，况复去咫尺。

大科山之中，可以为子宫。四时足烟霞，烟霞吾与同。

紫云峰之特，可以为我室。下有奇石泉，君亦爱泉石。

夏炎我何有，石泉水泠泠。惟子于此时，乘风来濯缨。

清秋尔何有，烟霞月炯炯。惟我于此时，抱琴淩绝顶。

或时好歌咏，双凫飞自东。烟霞作天乐，石鼓和金钟。

或时恣游观，一鹤从西度。石泉起神兽，盘龙随伏虎。

噫吁嘻，泉可饮兮石可眠，烟霞烟霞兮能无石泉。

霞可食兮烟可避，石泉石泉兮能无烟霞。

作者简介：（约1486—1541或1544）明广东南海人，初名献科，字叔贤，号西樵。弘治十八年进士。正德中授礼部主事，调吏部员外郎，旋从王守仁问学，谢病归西樵山中，读书十年。嘉靖初还朝，以议大礼称帝意，骤进少詹事。累官吏部尚书武英殿大学士，入阁辅政。持论和平，而舆论视为奸邪，连被劾。又见帝恩威不测，三疏引疾归。有《周易传义约说》、《西樵遗稿》。